Brjanska
Brjanska (krievu: Брянск) ir pilsēta Krievijas rietumos, Brjanskas apgabala administratīvais centrs. Atrodas abos Desnas krastos. Pilsēta pirmoreiz pieminēta 1146. gadā Kijevas hronikā kā Debrjanska, taču arheologi uzskata, ka tās pirmsākumi meklējami 10. gadsimtā. 13.—14 gadsimtā — neatkarīgās Brjanskas kņazistes galvaspilsēta. No 1356. gada — Lietuvas lielkņazistē, no 1500. — Maskavijā, Krievijā. No 1778. līdz 1920. gadam Brjanska bija apriņķa pilsēta Orlas guberņā; no 1920. līdz 1929. gadam — Brjanskas guberņas galvaspilsēta. No 1941. līdz 1943. gadam pilsētu bija okupējis nacistiskās Vācijas karaspēks. Kopš 1944. gada Brjanska ir apgabala centrs. 1956. gadā Brjanskai pievienota kaimiņu pilsēta Bežica. Pilsētā ir kontinentāls klimats.